Document ID: 32009H1019

Reference:
29.12.2009
RO
Jurnalul Oficial al Uniunii Europene
L 348/71
RECOMANDAREA CONSILIULUI
din 22 decembrie 2009
privind vaccinarea împotriva gripei sezoniere
(Text cu relevanță pentru SEE)
(2009/1019/UE)
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 168 alineatul (6),
având în vedere propunerea Comisiei Europene,
întrucât:
(1)
Gripa sezonieră este o boală virală contagioasă, care se manifestă sub forma unei epidemii în cursul lunilor de iarnă în Europa. Aceasta este una dintre bolile transmisibile cele mai răspândite și cele mai curente și este o sursă importantă de morbiditate și de mortalitate în toate statele membre.
(2)
În unele cazuri, complicațiile depășesc infecția respiratorie benignă și duc la o pneumonie gravă sau la alte complicații secundare care uneori au un deznodământ fatal. Frecvența acestor complicații este mult mai ridicată la persoanele în vârstă și la persoanele care suferă de o afecțiune cronică.
(3)
Vaccinarea poate atenua propagarea gripei sezoniere, dar mutațiile frecvente ale compoziției antigenice a virusului impun modificarea periodică a compoziției vaccinului de către grupurile de experți ai Organizației Mondiale a Sănătății (OMS).
(4)
În 2003, Adunarea Mondială a Sănătății a adoptat Rezoluția 56.19 în vederea creșterii acoperirii vaccinale antigripale sezoniere la toate persoanele expuse unui factor ridicat de risc, în scopul obținerii unei acoperiri vaccinale a populației vârstnice de cel puțin 50 % până în 2006 și de 75 % până în 2010.
(5)
La 26 octombrie 2005 și la 14 iunie 2006, Parlamentul European a adoptat rezoluțiile intitulate „Strategie împotriva unei pandemii de gripă”și „Pregătirea și planificarea reacției în cazul unei pandemii de gripă în Comunitatea Europeană”, care invită statele membre să intensifice vaccinarea antigripală, în concordanță cu recomandările OMS. Aceste rezoluții solicită, de asemenea, statelor membre să sporească acoperirea vaccinală în perioadele interpandemice, în conformitate cu recomandările OMS.
(6)
Prin urmare, este necesară o acțiune concertată la nivelul Uniunii Europene pentru a se reduce impactul gripei sezoniere prin încurajarea vaccinării grupurilor de risc și a personalului medical. Scopul prezentei recomandări este de a atinge obiectivul recomandat de OMS, și anume o acoperire vaccinală de 75 % a persoanelor în vârstă cât mai curând posibil și, de preferință, până în sezonul de iarnă 2014-2015. Acest obiectiv de 75 % ar trebui să fie extins, dacă este posibil, la grupul de risc format din persoanele cu afecțiuni cronice, luându-se în considerare orientările publicate de Centrul European de Prevenire și Control al Bolilor (ECDC).
(7)
Sporirea ratelor de vaccinare ale grupurilor de risc ar contribui, de asemenea, la sporirea ratei vaccinărilor în general, inclusiv în rândul personalului medical.
(8)
Prima măsură necesară pentru atingerea obiectivului este de a asigura informarea tuturor participanților din cadrul sistemului de sănătate, a grupurilor de risc, a personalului medical, a medicilor, a managerilor din domeniul sănătății și a factorilor de decizie asupra problemei pe care o reprezintă gripa sezonieră, prin intermediul unor campanii de sensibilizare publice și în mediul profesional. Personalul medical trebuie să fie sensibilizat cu privire la pericolul deosebit cu care se confruntă cei mai vulnerabili dintre pacienți. De asemenea, personalul medical ar trebui să fie sensibilizat cu privire la responsabilitatea care îi revine de a informa pacienții în mod corespunzător cu privire la vaccinare.
(9)
Este îndeosebi esențial să se colecteze date specifice și comparabile la nivel național cu privire la rata administrării vaccinurilor la grupurile de risc, pentru a evalua în mod corect situația în toate statele membre. Până în prezent, astfel de date nu au fost întotdeauna disponibile. Pe baza acestor date, Comisia și statele membre vor putea face schimb de informații și de cele mai bune practici cu țările terțe prin intermediul rețelelor de cooperare internaționale existente în domeniul sănătății.
(10)
Regulamentul (CE) nr. 851/2004 al Parlamentului European și al Consiliului din 21 aprilie 2004 de creare a unui Centru European de Prevenire și Control al Bolilor (1) (ECDC) a însărcinat în special ECDC cu misiunea de a furniza expertiză tehnică și științifică Comisiei și statelor membre. ECDC gestionează, de asemenea, rețeaua specializată de supraveghere a gripei sezoniere, în conformitate cu Decizia 2000/96/CE a Comisiei din 22 decembrie 1999 privind bolile transmisibile care vor fi incluse în mod progresiv în rețeaua Comunității în conformitate cu Decizia nr. 2119/98/CE a Parlamentului European și a Consiliului (2). Prin urmare, ECDC ar trebui să acorde asistență statelor membre în furnizarea de expertiză științifică cu privire la vaccinarea gripei sezoniere.
(11)
În contextul vaccinării împotriva gripei sezoniere, realizarea obiectivului de atingere a unei acoperiri vaccinale de 75 % în rândul grupurilor de persoane în vârstă recomandată de OMS va fi în mod evident facilitată de o acțiune concertată la nivelul Uniunii Europene,
ADOPTĂ PREZENTA RECOMANDARE:
1.
Statele membre sunt încurajate să adopte și să pună în aplicare planuri de acțiune sau politici naționale, regionale sau locale, după caz, vizând îmbunătățirea acoperirii vaccinale împotriva gripei sezoniere, cu scopul de a atinge, cât mai curând posibil, și de preferință până în sezonul de iarnă 2014-2015, o rată de acoperire vaccinală de 75 % pentru „grupurile de persoane în vârstă” și, dacă este posibil, pentru celelalte grupuri de risc menționate la punctul 2 litera (a), dacă nu a fost deja atinsă. De asemenea, statele membre sunt încurajate să îmbunătățească acoperirea vaccinală în rândul personalului medical.
Planurile de acțiune sau politicile ar trebui să țină seama de lacunele identificate la nivel național și să organizeze acțiunile menționate la punctul 2 literele (b) și (c).
2.
În cadrul planurilor de acțiune sau al politicilor menționate la punctul 1, statele membre sunt încurajate:
(a)
să țină seama de definiția „grupurilor de persoane în vârstă” și a „grupurilor de risc”, astfel cum figurează în orientările emise de ECDC;
(b)
să măsoare gradul de administrare la toate grupurile de risc și să analizeze motivele pentru care unele persoane nu doresc să se vaccineze;
(c)
să încurajeze educarea, formarea și schimbul de informații cu privire la gripa sezonieră și vaccinare prin organizarea de:
(i)
campanii de informare pentru personalul medical;
(ii)
campanii de informare pentru persoanele aparținând grupurilor de risc și pentru familiile acestora cu privire la riscurile asociate gripei și la prevenirea gripei;
(iii)
acțiuni eficiente de informare destinate eliminării obstacolelor existente în ceea ce privește administrarea vaccinului.
3.
Statele membre sunt încurajate să raporteze Comisiei, în mod voluntar, cu privire la punerea în aplicare a prezentei recomandări, în special în ceea ce privește gradul de acoperire atins în rândul grupurilor de risc.
4.
Comisia este invitată să raporteze periodic Consiliului cu privire la punerea în aplicare a prezentei recomandări pe baza datelor puse la dispoziție de către statele membre.
5.
Comisia este invitată să continue să sprijine cercetarea în domeniul gripei prin intermediul programelor-cadru de cercetare.
Adoptată la Bruxelles, 22 decembrie 2009.
Pentru Consiliu
Președintele
A. CARLGREN
(1)  JO L 142, 30.4.2004, p. 1.
(2)  JO L 28, 3.2.2000, p. 50.

Summary:
Vaccinare împotriva gripei sezoniere
Vaccinare împotriva gripei sezoniere
SINTEZĂ PRIVIND:
Recomandarea 2009/1019/UE privind vaccinarea împotriva gripei sezoniere
CARE ESTE ROLUL ACESTEI RECOMANDĂRI?
              
Recomandarea încurajează țările Uniunii Europene (UE) să ia măsuri de sănătate pentru a combate gripa sezonieră.
ASPECTE-CHEIE
Provocări
Gripa sezonieră este o infecție respiratorie contagioasă, de origine virală, care se manifestă sub forma unei epidemii în cursul lunilor de iarnă. Aceasta poate cauza complicații grave, chiar și decesul.
În cazul gripei sezoniere ușoare, numărul deceselor este estimat, în medie, la opt persoane dintr-o populație de 100 000. Această cifră poate crește la 44 de persoane pe parcursul anilor cu epidemii mai grave.
În cazul unei epidemii de gripă, este posibil ca spitalele și serviciile medicale să fie suprasolicitate. Acest lucru conduce la o creștere a costurilor directe (care rezultă din utilizarea resurselor medicale și non-medicale) și a costurilor indirecte (din cauza scăderii productivității și a absenteismului de la locul de muncă).
Eficacitatea și eficiența vaccinului
Gripa sezonieră poate fi redusă prin vaccinare. Grupurile expuse acestui risc din cadrul populației trebuie vaccinate împotriva gripei. Mai mult, nu trebuie subestimate aspectele logistice, precum furnizarea și gestionarea vaccinurilor, astfel încât să se asigure o acoperire eficientă prin vaccinare.
Este important să se acționeze la nivelul UE pentru a evita ca o nouă tulpină a virusului gripei să evolueze către o pandemie, așa cum s-a întâmplat în 1918, 1957 și 1968.
Planurile și strategiile naționale
Recomandarea încurajează țările UE să adopte un plan sau o strategie națională privind acoperirea prin vaccinare.
Obiectivul recomandării este să se acopere 75 % din populația expusă riscului, preferabil până în iarna din 2014-2015. Acest grup de risc a fost definit în orientările publicate de Centrul European de Prevenire și Control al Bolilor (ECDC).
Țările UE sunt încurajate să raporteze Comisiei Europene, în mod voluntar, cu privire la punerea în aplicare a prezentei recomandări, în special în ceea ce privește gradul de acoperire atins în rândul grupurilor de risc.
Trebuie să se desfășoare campanii de informare care să vizeze profesioniștii din domeniul sănătății și persoanele din cadrul grupurilor de risc și familiile acestora.
Comisia este invitată să raporteze Consiliului, în mod regulat, cu privire la punerea în aplicare a prezentei recomandări, pe baza informațiilor primite din țările UE.
Evaluare
Un raport publicat în 2015 de către ECDC sugerează că toate țările UE ar putea avea nevoie să își regândească abordarea astfel încât să adune mai multe informații cuprinzătoare și corecte privind acoperirea gripei sezoniere prin vaccinare în ceea ce privește grupurile-țintă de populație.
Acesta îndeamnă țările UE care nu monitorizează acoperirea prin vaccinare a grupurilor de persoane în vârstă să introducă sisteme care să efectueze această monitorizare, astfel încât să permită organizațiilor de sănătate publică să le urmărească progresele și să identifice obstacolele în calea atingerii obiectivelor naționale și la nivelul UE.
Raportul subliniază faptul că mai multe țări au putut să furnizeze informații despre rata de acoperire prin vaccinare a grupurilor, precum grupurile lucrătorilor din domeniul sănătății medicale și ale femeilor însărcinate, și oferă recomandări în vederea obținerii unor rate de vaccinare mai mari și a îmbunătățirii monitorizării.
În 2015, Comisia a organizat o audiere la nivel înalt privind acest subiect, punând accentul pe importanța în creștere a prevenirii bolilor în ceea ce privește cheltuielile din sectorul sănătății.
CONTEXT
              
Pentru informații suplimentare, consultați:
„Vaccinarea” pe site-ul web al Comisiei Europene.
ACTUL PRINCIPAL
            
Recomandarea 2009/1019/CEE a Consiliului din 22 decembrie 2009 privind vaccinarea împotriva gripei sezoniere (JO L 348, 29.12.2009, pp. 71-72)
Data ultimei actualizări: 30.01.2017